  Наталья Тетерина Удмуртилэн тӧроез Александр Бречалов элькунысь гурт возёсъя но сиён-юонъя министерствоез йӧл поттӥсьёслы ватсаса юрттэт сётыны луонлык шедьтыны косӥз. Кызьы ивортэ элькун тӧролэн но кивалтэтлэн пресс-службазы, туэ та ужпумлы 200 миллион пала манет висъяны чаклало. Таӵе пумкылъян чузъяськиз пумиськон бере, кытын Удмуртилэн тӧроез удысын ужасьёсын ӵош йӧл кыскисьёслы но солэсь сиён-юон поттӥсьёслы юрттэт сётон сярысь кенешиз. Бречаловлэн кылъёсызъя, али Россиын йӧллы дунъёс вошъяськемен валче, тӧрлыкъёс но йӧл поттӥсьёс одӥг ужпумлы саклык висъяны кулэ: «улосвылысь йӧл удысэз утёнлы но азинтонлы». Юрттэтлы коньдон ватсам сяна, та ужпумез быдэстон вылысь Александр Бречалов переработкая предприятиослэн кивалтӥсьёссылы йӧллы дунъёсты огсыр возён сярысь ужпумез ӵошен сэрттыны-пертчыны ӵектӥз.    Мон оскисько, элькунын ыль йӧллэсь мындалазэ утён ваньдылы кулэ шуыса. Кутькудды лэсьтоды ваньзэ, йӧл басьтон дунъёс 21–22 манетлэсь улӥегес медаз лэзьке шуыса Александр Бречалов, Удмуртилэн тӧроезОзьы ик та удысын ужасьёслы йӧл поттон ужанрадэз эшшо одӥг пол рос-прос эскерыса, сое дунтэматыны но пайдаёгес карыны луонлык шедьтыны ӵектӥз. Александр Бречалов верамъя, тужгес но пайдаё ужасьёслы элькун дась юрттыны.  Кенешонлы йылпумъянъёсъя кивалтэтлэн экономика люкетэсэ Удмуртиысь йӧллэсь сиён-юонъёсты вузанэз паськытатыны, сое тросгес улосвылъёсы поттыны косэмын. Удмуртиын поттэм йӧллэсь сиён-юонлэсь инлыксэ (статуссэ) басьясьёс пӧлын ӝутон понна, тулыс Ижкарын Йӧл фестиваль ортчытыны ӵектэмын Удмуртиысь тӧроезлэн но кивалтэтлэн пресс-службазыСо сяна, ужбергатӥсьёслэн кичӧлтэмзыя йӧллэн пайдаез сярысь концепция кылдытон сярысь пумкылъян кутэмын. Гурт возёсъёслэн пумиськонэ люкаськем кивалтӥсьёссы пусйизы, йӧл поттон удысэз азинтонъя соослэн дэмланъёссылы элькун тӧрлыкъёс дурбасьтӥзы. Милям возёсмылы, кытын 1 сюрс 300 скалъёс, тӧрлыклэн вань та пумкылъянъёсыз туж кулэ. Ми йӧл поттонэз ялан азинтӥськом, арлы быдэ пуктӥськом но тупатъяськом гидъёсмес, кылем арын 400 кунянлы чаклам гидмес лэсьтыса быдтӥм. Оскиськом йӧл поттон удысын умойлы воштӥськонъёслы Олег Кочуров, Ува ёросысь «Дружба» эштослэн кивалтӥсезТодэ вайытом, азьвылгес верамын вал, туэ Удмуртиын йӧл фермаос пуктонлы юрттэт куиньмослы будоз шуыса. ВАТСАН 2017-тӥ арын Удмуртиын йӧл кыскон 4, 7 процентлы йылӥз, 62 йӧл ферма пуктэмын вал. Скалъёслэн лыдзы 2 сюрслэсь трослы будӥз. Россиын гурт возёсъёсын поттэм йӧллэн бадӟалаезъя Удмуртия куинетӥ интыын. Росстат ивортэмъя, 2018-тӥ арын 1-тӥ толшорлы асьме элькун, 639,8 сюрс тонна йӧл кыскыса, Россиын куинетӥез луиз (Татарстан но Краснодар улосвыл бере).  Йӧлъя вузпӧрез эскерон центрлэн тодэтъёсызъя, Удмуртиысь переработчикъёс Россиысь 5 устоосыз улосвылъёс пӧлы пыризы (Россиын переработать карем вань йӧллэн 3,6 процентэз). Тегъёс: Удмуртия гуртвозёс йӧл АлександрБречалов  